
Ceea ce îi desparte pe oamenii zilelor noastre nu este atât diversitatea partidelor 
politice, ci problematica socială. Îşi va impune până la urmă punctul de vedere 
egoismul burghez sau spiritul de sacrificiu, adică societatea ca sursă imensă de 
exploatare în beneficiul celor săraci şi neputincioşi? Sunt oameni care posedă prea 
mult şi doresc să aibă şi mai mult. Există, însă, mult prea mulţi oameni, mult prea 
mulţi, care nu au minimul necesar pentru viață, care nu au nimic (Un misionar 
al carităţii, Frederic Ozanam). 

1. Sărăcia în paginile Bibliei 

Sfânta Scriptură este întotdeauna de partea celor săraci şi nevoiaşi, ei sunt 
privilegiaţii prin excelență a lui Dumnezeu. Aşa a fost ieri, aşa este şi astăzi, 
de fapt, atât Vechiul, cât şi Noul Testament acordă o atenţie cu totul deose- 
bită acestei categoriei de oameni, iar cel de al doilea Testament îi numeşte 
nici mai mult, nici mai puţin, fericiți, „pentru că a lor este împărăţia cerurilor” 
(Mt 5,3). Sărăcia nu este niciodată prezentată ca un ideal de urmat, dimpo- 
trivă, ea este un rău pe care noi îl datorăm, în primul rând, păcatului (cf. Prov 
6,9-11; 10,4; 21,17 etc.). Idealul fiecărui evreu este prezentat în Cartea Pro- 
verbelor în rugăciunea lui Agur: „Sărăcie sau bogăție nu-mi da, ci dă-mi să 
mănânc atâta pâine de cât am nevoie, ca nu cumva, după ce mă voi sătura, 
să mă lepăd de tine şi să spun: «Cine este ca Domnul?» Ca nu cumva, după ce 
voi sărăci, să mă apuc de furat şi să iau în deşert numele Dumnezeului meu!” 
(Prov 30,8-9). 

Dacă apelăm la Noul Testament, şirul exemplelor e şi mai evident. Înainte 
de toate, exclamăm şi noi împreună cu apostolul Paul; „Vai mie dacă nu ves- 
tesc evanghelia!”, la care aş adăuga: dacă nu vestesc săracilor evanghelia, 
pentru că „a lor este împărăţia cerurilor!”, atunci, într-adevăr, merit excla- 
mațţia vai mie! Trebuie să citim acest verset fundamental din Predica de pe 
Munte în lumina dimensiunii spirituale pe care tradiția religioasă a Vechiului 
Testament o acorda cuvântului sărac!. Nu există un consens unanim asupra 


' Din punct de vedere etimologic, termenul sărac este exprimat în ebraică cu 'eby6n sau 
'anaw, în timp ce în greacă este redat prin nrwx6c, care a fost preluat, la rândul său, în limba 
latină cu termenul de pauper. 

sensului acestui cuvânt în paginile Vechiului Testament. Limba greacă folo- 
seşte expresia oi rrwxoi pentru corespondentul ebraic folosit în Is 29,19; 61,1; 
Ps 69,33; Prov 14,21 etc. De fapt, acest termen se referă la un concept fluid 
în care e perceput cuvântul sărăcie, concept ce a fost înțeles, de cele mai multe 
ori, în sens religios. Sărăcia, care la început se răsfrângea asupra domeniului 
social, devine încetul cu încetul un concept fundamental referitor la atitudinea 
sufletească. Cel sărac devine astfel alesul lui Dumnezeu, receptiv la harul şi 
binecuvântarea sa şi dispus să îndeplinească întru totul voința sa”. Nu e un 
lucru de nimic să vestim evanghelia tocmai celor de jos ai societăţii, pentru că 
Dumnezeu i-a ales să fie pentru totdeauna partea sa de moştenire (cf. Ps 16,5). 

Cu alte cuvinte, cei săraci sunt aleşi, privilegiaţii şi parteneri ai lui Dum- 
nezeu prin excelență. Săracii sunt obiectul iubirii speciale din partea lui 
Dumnezeu-Tatăl, săracii sunt cei ce sunt invitaţi şi stau cu Domnul la masă, 
un semn de dragoste nemărginită. De aceea, îndurarea sa față de săraci este 
o adevărată datorie a dragostei frățeşti (cf. Fap 2,45; Rom 15,26; 2Cor 8,13-15; 
9,12; 11,9; Iac 2,15-19), iar ajutorul pe care noi îl dăm lor în momentele de 
restrişte va fi întru totul răsplătit de Domnul: „Când dai un ospăț, invită 
săraci, schilozi, şchiopi, orbi, şi vei fi fericit, căci ei nu pot să-ţi înapoieze” (Le 
7,14). 


1.1. Săracii în Vechiul Testament 


O dată cu stabilirea evreilor în Pământul Făgăduinței, s-au constituit pri- 
mele proprietăţi constând din acapararea de pământuri şi bunuri de tot 
felul; atunci au apărut şi primii săraci în popor. Legislaţia mozaică conţinea 
nenumărate prevederi în favoarea lor, dintre care le-aş menţiona doar pe cele 
mai importante: 

a) spicele de grâu sau strugurii lăsați în urmă pe câmp, pentru a fi culeşi 
de cei săraci (Lev 19,9-10; 23,22); 

b) salariul muncitorului trebuia plătit înainte de căderea serii (Lev 19,13); 

c) anii sabatici sau cei jubiliari au fost foarte importanţi, mai ales pentru 
sclavii care îşi pierduseră libertatea. Aceştia puteau să-şi recapete, cu acest 
prilej, din nou drepturile şi libertatea de odinioară (Lev 25,1-55). 

Asemenea legi nu au fost în Israel întotdeauna respectate, căci era o datorie 
sfântă pentru fiecare evreu de a veni în ajutorul celor săraci (cf. Neh 5,1-15). 
Dumnezeu îl recompensează pe cel care face pomană celor nevoiaşi (cf. Prov 
3,2'7-28; Sir 4,1-10). Cartea Deuteronomului, dimpotrivă, acceptă nevoile 
celor săraci, mai ales ale văduvelor şi orfanilor, dar şi a străinilor şi a celor 
nevoiaşi. Am putea spune că Deuteronomul înşiră toate nedreptățile sociale, 
deşi poporul israelit nu cunoştea încă pe vremurile acelea ce însemnau de 


2 Cf. A. GELIN, Les pauvres de Jahve, Paris 1935, 28-29. 

fapt, inegalitățile sociale. Încetul cu încetul, poporul nu a respectat legile pe 
care Domnul le-a făcut cunoscute de-a lungul timpului. Îndeosebi pe vremea 
lui David şi a lui Solomon, când au apărut în Israel primele structuri urbane, 
s-a fărâmițat raportul, şi aşa fragil, existent până atunci între cei bogați şi 
săraci. Profetismul israelit, la rândul său, i-a condamnat neîncetat pe cei care 
îi asupreau pe cei săraci şi lipsiți de orice apărare, pe văduve, pe vârstnici, pe 
copii. Printre aceştia s-au remarcat, mai ales, profeţii scriitori, cum ar fi: Isaia, 
Ieremia, Ezechiel, Amos, Miheea etc. Revendicările celor obidiți sunt prezen- 
tate nu o dată ca fiind adevărate proteste sociale. Iată câteva exemple luate 
din scrierile profeților care îi apară cu consecvență pe cei săraci şi pe cei loviți 
de soartă; apărându-i pe ei, apără interesele lui Dumnezeu aici, pe pământ 
(cf. Am 8,4-6; Mih 3,2-7; Is 3,13-15). Profetul Miheea, mai mult decât ceilalți, 
se ridică în apărarea celor săraci, pentru că din săraci devin şi mai săraci. 
Glasul lui Miheea rezumă, de fapt, învățătura profeților în ceea ce priveşte 
lăcomia celor bogaţi: „Ei poftesc ţarini şi le răpesc, ei poftesc case şi pun mâna 
pe ele; ei calcă cu silnicie drepturile stăpânului şi ale casei lui, ale stăpânului 
şi ale moştenitorului lui!” (Mih 2,2). 


1.2. Săracii în viziunea Noului Testament 


Noul Testament face o diferență între sărăcia materială şi cea spirituală, 
aş spune că, la sărăcia materială, Noul Testament adaugă acum un alt atribut 
şi mai cumplit, acela de sărăcie spirituală, cum ar fi abandonarea, smerenia, 
umilința etc. De altfel, o astfel de sărăcie o are Isus în vedere în Predica de 
pe Munte. Această Magna charta a celor ce vor să-l urmeze pe Isus din Nazaret, 
în varianta lui Matei, debutează cu cuvinte pline de mângâiere la adresa celor 
săraci şi neputincioşi: „Fericiţi cei săraci cu duhul’, căci a lor este împărăţia 
cerurilor” (Mt 5,3). În aceiaşi termeni absolut surprinzători, şi evanghelistul 
Luca îşi începe fericirile în varianta sa: „Fericiţi voi, cei săraci, căci a voastră 
este împărăţia lui Dumnezeu” (Le 6,20). 


* Fericirea celor săraci, la Luca, se referă la necesități pământeşti, în timp ce, la Matei, prin 
adăugirea textuală „cu duhul” „se referă la toți aceia care sunt săraci în fața lui Dumnezeu, 
dar care şi-au pus toată speranţa lor în Domnul. Ps 34,37 şi 69,33-37 au fost compuşi în funcție 
de această sărăcie, având în spatele lor toată experiența vetero-testamentară. Pe vremea lui 
Isus Cristos, sărăcia a atins cote nemaiîntâlnite în societatea iudaică (cf. Magnificat, Le 1,46-55), 
de aceea, Isus vesteşte celor săraci vestea cea bună (cf. Le 4,18 construit pe Is 61,1; Mt 11,5; 
Le 1,22). Isus nu-şi limitează chemarea sa numai la mântuirea restului sfânt al lui Israel, ci 
la toţi aceia care sunt conştienţi de sărăcia lor materială sau spirituală şi s-au abandonat cu 
totul milei şi milostivirii divine. Interesant că şi membrii comunității de la Qumran se consi- 
derau ca fiind cei săraci sau cei umiliți, alteori, se adăuga textul în discuţie cu duhul (cf. 1QM 
14,7; 1QH 14,3), sau alteori cu harul (cf. 1QH 5,22). Membrii comunităţii de la Qumran 
aveau conştiinţa că ei alcătuiesc prin excelență o comunitate a celor săraci (cf. 4QpPs 37). Cf. R. 
SCHNACKENBURG, Matthăusevangelium 1,1-16,20, Die Neue Echter Bibel, Würzburg 1985, 46-47. 

Este greu de spus ce anume intenționa să exprime Matei prin expresia 
„săraci cu duhul”. Foarte probabil, el avea în vedere atitudinea sufletească 
descrisă de noi mai sus şi raportată la o stare de sărăcie reală şi o abando- 
nare totală, care aducea cu sine în mod implicit o dependenţă filială față de 
Tatăl ceresc“. Săraci cu duhul este însăşi dispoziția fundamentală cerută 
acelora care voiau să intre în împărăţia cerurilor, şi tocmai de aceea, împă- 
răția aparține înainte de toate celor săraci cu duhul atât acum, cât şi la con- 
sumarea ei finală. Termenul sărac este sinonim cu cel de servitor sau slujitor, 
bineînţeles, ca titlu onorific. Mai târziu, şi cei drepți sau sfinți erau asimilați 
celor săraci. Acest proces de asimilare s-a accentuat o dată cu apropierea erei 
mesianice propriu-zise, aşa încât Maria a anticipat mesajul iniţial al Fiului 
ei în rugăciunea Magnificat, spunând: „I-a răsturnat pe cei puternici de pe 
tronuri şi i-a înălțat pe cei umili” (Le 1,52). 

Seria fericirilor este completată prin blestemarea celor bogaţi în viziunea 
Discursului de pe câmpie din Evanghelia lui Luca (6,24-25%. Mai mult decât 
profeţii vechii alianțe, Noul Testament ne arată că Mântuitorul a voit să tră- 
iască în sărăcie liber acceptată: „Cunoaşteţi doar bunătatea Domnului nostru 
Isus Cristos, care, din bogat ce era, s-a făcut sărac pentru voi, ca voi să vă îm- 
bogăţiţi din sărăcia lui” (2Cor 8,9). 

Fără îndoială, acesta este motivul pentru care apostolul Iacob le cere pri- 
milor creştini să le vină în ajutor celor săraci (lac 2,5-9). La fel, bătrânul 
Simeon şi proorocița Ana, care aşteptau cu multă nerăbdare mângâierea lui 
Dumnezeu, erau săraci în adevăratul sens al cuvântului, adică săracii la 
care fac aluzie diferitele scrieri mesianice (Le 2,25). De fapt, în mijlocul 
acestor săraci şi obidiţi, speranțele mesianice nu au fost niciodată înăbu- 
şite, ele, dimpotrivă, se prelungesc până la nivelul Noului Testament, şi au 
fost primii care l-au primit cu bucurie pe Isus Cristos (cf. Le 1,51-53; 2,8-14; 
25-38). In egală măsură, Isus nu uită nici o clipă de necesităţile materiale ale 
celor săraci (cf. In 13,29). Membrii comunităţii de la Ierusalim şi-au vândut 
bunurile şi au pus banii obținuți la picioarele apostolilor, ca aceştia să-i îm- 
partă săracilor şi nevoiaşilor. În acest mod, prima comunitate s-a îngrijit 


t Vezi pericopa mai generală din Mt 6,25-34. 

5 A A fericit nu trebuie considerat ca o calitate, ci ca un paradox. Fericit nu este acela care 
este văzut ca atare în perspectivă umană, ci fericit poate fi numai acela care este considerat 
astfel de Dumnezeu, adică cei sărăci, cei flămânzi sau cei întristaţi. Fericirea este un mod de 
exprimare sapienţial cunoscut atât în literatura profană, cât şi în literatura vetero-testamen- 
tară. Pentru vechii greci, uokăproc însemna liber de griji şi de dureri, şi, ca atare, era un atribut 
specific zeilor. Pentru evrei, dimpotrivă, cuvântul respectiv se referea la o fericire de ordin ma- 
terial, de cele mai multe ori, la răsplata datorată celor care observau Tora. Pentru noi, creştinii, 
cuvântul parápioç se referă la o fericire eminamente spirituală, care îşi trage originea din în- 
săşi participarea la împărăţia lui Dumnezeu. Cf. pokdproc, în Grande Lessico del Nuovo Tes- 
tamento, VI, 971-999. 

mult şi continuu de cei săraci (cf. Fap 2,44.45; 4,84)°. Apostolul Paul, la rândul 
său, s-a străduit pe orice cale să vină în ajutorul comunității de la Ierusalim, 
prin contribuția din partea comunităților provenite din păgânism”. Sărăcia 
efectivă nu a fost niciodată privilegiul unei anumite clase, dimpotrivă, toți 
creştini sunt chemați să o practice, căci ea trebuia să fie în acord cu viața 
spirituală, profundă şi intimă, şi condiția materială propriu-zisă a celui care 
crede în Cristos. lată câteva exemple luate din multele parabole ale Noului 
Testament. Ele abordează într-o formă sau alta veşnica problemă a sărăciei, 
ceea ce ne dovedeşte faptul că Isus i-a avut pe sărăci mereu la inima sa: 

Zădărnicia avuției (Le 12,13-21); 

Bogatul nemilos şi Lazăr cel sărac (Le 16,19-31); 

Economul necinstit (Le 16,1-8); 

Tânărul bogat (Mt 19,16-26) şi multe altele. 


1.3. Un exemplu trist: parabola bogatului nesăbuit (Le 12,16-21) 


Avem aici de-a face, într-un context de acțiune mult mai larg, cu învăță- 
tura lui Isus Cristos despre atitudinea pe care omul noii alianțe trebuie să 
o adopte față de bunurile şi bogăţiile acestei lumi. Pericopa respectivă se 
împarte în patru părți bine definite între ele, şi care abordează aceeaşi temă, 
însă sub diferite unghiuri: 

a) avertisment general vizavi de o cerere cu caracter particular (v. 13-15); 

b) parabola propriu-zisă a bogatului nesăbuit (v. 16-21); 

c) aviz adresat discipolilor lui Isus contra grijii excesive după hrană şi îm- 
brăcăminte (v. 22-32); 

d) partea finală se referă la îndemnul creştin de a face pomană (v. 33-34). 

Din cele de mai sus, se vede clar că Isus abordează tema bogăției şi, im- 
plicit, a sărăciei într-un context general şi bine echilibrat. Din capul locului 
trebuie spus, Isus nu umblă aici cu jumătăți de măsură, El cere celui ce crede 
o hotărâre clară, definitivă şi lipsită de orice fel de ambiguitate. Parabola res- 
pectivă abordează o tematică de maximă importanță pentru societatea iudaică 
a timpului său, dar care este valabilă şi pentru vremurile care vor urma, zădăr- 
nicia avuției. Acest lucru reiese într-un mod deosebit în evidență din înseşi 
cuvintele lui Isus adresate ucenicilor săi: „Fiţi atenţi şi păziți-vă de orice lă- 
comie; deoarece chiar şi atunci când cineva este bogat, viața lui nu constă în 
ceea ce are” (Le 12,15). 


ê Şi cazul lui Anania şi al Safirei, care a încercat să dosească o parte din banii obținuți 
(cf. Fap 5,1-11). 

1 În special în textul din 2Cor 8,1-5, Paul expune aici sfatul său, pe care mereu l-a avut la 
inima sa generoasă. 

3 Versetul 15 se înrudeşte din punct de vedere al conținutului cu versetul 34: „Unde este 
comoara voastră, acolo este şi inima voastră!” 

Lăcomia şi dezmățul, despre care Isus ne vorbeşte aici, conform iudais- 
mului biblic, țin de greşelile principale ale păgânilor”. Respectiva concluzie 
explică pentru ce Isus refuză categoric să se ocupe de probleme pecuniare. 
Se ştie că banii pentru cel ce crede nu constituie un scop în sine. 

Noutatea acestei parabole constă în faptul că ea aduce în prim-plan ima- 
ginea unui evreu oarecare, şi nu a ucenicului lui Isus. Respingerea hotărâtă 
pe care Isus o aduce conceptului de bogăţie are la bază un principiu foarte 
simplu, şi anume, ucenicul nu poate şi nici nu trebuie să amestece predi- 
carea evangheliei cu aceea a dreptului profan. De asemenea, trebuie spus că 
cel ce prestează asemenea servicii are dreptul la recompensă. Mai mult, Isus 
este solicitat să ia atitudine fermă în privința unei probleme temporale. Spre 
surprinderea tuturor, Isus refuză să o facă”. El invocă în ajutorul afirmației 
sale o parabolă care, în această formă, se găseşte numai la evanghelistul Luca": 


Un om bogat avea un ogor care a dat o recoltă îmbelşugată şi se gândea în sine: 
„Ce mă fac pentru că nu am unde să-mi adun recolta?” Apoi şi-a zis: „Voi face astfel: 
voi dărâma hambarele şi îmi voi construi altele mai mari; voi aduna acolo tot grâul 
şi toate bunurile mele şi voi spune sufletului meu: Suflete, ai adunat bunuri sufi- 
ciente pentru mulţi ani. Odihneşte-te, mănâncă, bea şi desfătează-te!” Insă Dum- 
nezeu i-a zis: „Nebunule, chiar în noaptea aceasta ți se va cere sufletul; iar cele 
pe care le-ai pregătit ale cui vor fi?” Aşa se întâmplă cu acela care adună comori 
pentru sine, dar nu este bogat înaintea lui Dumnezeu (Le 12,16-21). 


Fără îndoială, avem de-a face aici cu una dintre cele mai emoționante para- 
bole, care abordează o temă mereu actuală: a fi sau a nu fi bogat înaintea lui 
Dumnezeu. Este o temă în care poate cădea victimă facilă fiecare. Aşa cum 
am subliniat deja, Isus îşi construieşte parabola în jurul unui singur personaj, 
„un om bogat”. Am putea să ni-l închipuim pe acest bogat ca fiind unul 
dintre mulții posesori de pământuri ale acelor vremuri. Faptul că el angajează 
un monolog, şi nu un dialog, aşa cum ne-am fi aşteptat, în care avea spaţiu să 
intervină şi alţi interlocutori ai săi, ne dă mult de gândit. Monologul prin care 
se adresează sieşi este că personajul vrea să-şi asigure viața prin cantitatea 


°’ Isus are în vedere aici, în mod deosebit, desfrâul şi idolatria. El îşi motivează poziția sa 
cu motivaţia că este periculos să se aştepte totul în viața prezentă: „Ce-i foloseşte oare omului 
să câştige lumea întreagă, iar pe sine să se piardă, ori să se păgubească?” (cf. Le 9,25). 

1 În felul acesta, Isus se deosebeşte fundamental de Moise, care este numit şef şi judecător 
al poporului (cf. Ex 2,14). 

1 Evanghelistul Luca este cunoscut pentru faptul că a cules unele dintre cele mai frumoase 
parabole, aşa cum a făcut-o şi cu alte ocazii, ca, de pildă, parabola samariteanului milostiv 
(10,29-37) sau a fiului risipitor (15,11-32). Această parabolă are un fond puternic vetero-tes- 
tamentar inspirat din Num 27,8-11 şi din Deut 21,17. 

1? La evanghelistul Luca, se întâmplă deseori ca personajele care intră în scenă să exprime 
punctul lor de vedere prin intermediul unor monoloage (ex: 15,17-19; 16,3; 18,4; 20,13), pro- 
cedeu ce se întâlneşte şi la Matei în 21,38 şi 24,48. 

de bunuri pe care pe neaşteptate le posedă”: „Ce mă fac pentru că nu am 
unde să-mi adun recolta?” 

Surprinde, de asemenea, stilul direct şi autoritar prin care personajul se 
adresează siegi. El stabileşte un adevărat monolog cu sine însuşi: „Suflete, 
ai adunat bunuri suficiente pentru mulți ani!” Cuvântul suflet se referă în 
acest context, ca, de altfel, şi alte cazuri din Vechiul Testament, la ființa vie, 
integrală a omului sau la persoana sa directă“. În replică, cuvintele lui Dum- 
nezeu exprimau indirect, doar ca o formulă literală, de stil, cât de nebunesc 
este un asemenea comportament în ochii lui Dumnezeu, cel veşnic şi bun. 
Mai mult, el este un sentiment aducător de moarte şi, în plus, anunță sfâr- 
şitul inexorabil al omului ca proprietar al bunurilor ce i-au fost încredințate 
doar temporar de către Creatorul a toate”. Avem de-a face, în acest caz, cu 
o formă de exprimare impersonală, şi care se referă evident la Dumnezeu“. 
Sensul acestor cuvinte se deduce de la sine: Dumnezeu îl cheamă pe bogatul 
nesăbuit prin moarte din această lume la judecata sa. 

În sfârşit, versetul 21 conchide parabola propriu-zisă, îndemnând cititorul 
încă o dată să mediteze asupra sensului creştin al bogăției". Sensul este că 
nu trebuie în nici un caz să adunăm în mod egoist bogății, ci să fim bogaţi 
numai la Domnul. În felul acesta, evanghelistul Luca şi-a ordonat materialul 
provenind din Vorlage, dându-i un sens absolut nou, şi care era destinat pentru 
instruirea discipolilor lui Isus. Cuvintele Mântuitorului sunt un avertisment 
adresat către toți oameni, dar, în special, către toți creştini, despre cât de peri- 
culoase sunt bogăţiile acestei lumi. 


2. Contexte biblice 


Tema sărăciei e atât de vastă, ea prezentând nenumărate fațete, şi-n ace- 
laşi timp, are nenumărate ramificații, prezentând cele mai variate implicaţii, 
încât bogăția nu putea trece neobservată de Biblie, ci, dimpotrivă, Biblia ia 
mereu atitudine în favoarea celor săraci şi neapăraţi, a văduvelor şi a orfanilor. 


'5 Este semnificativă, în acest context, convingerea pe care o are Qoheletul în legătură cu 
bunurile acestei vieţi: „Atunci am preamărit veselia, fiindcă nu e nimic mai bun pentru om 
sub soare, fără să mănânce, să bea şi să petreacă!” (Qoh 8,15). 

14 În acest caz se poate traduce cu cuvântul viață, aşa cum este cazul şi în alte locuri din Evan- 
ghelia lui Luca (cf. Le 6,9; 9,24; 12,22.23; 14,26; 17,33, 21,19). 

15 Pe această linie este compus Ps 39,7 care vorbeşte, desigur, în perspectiva Vechiului Tes- 
tament: „Ca o umbră trece viața omului, zădarnic este tot zbuciumul său, adună şi nu ştie cine 
va culege strânsura lui!” 

16 Cf. Le 6,38 şi 16,9. 

17 Versetul în cauză lipseşte din câteva manuscrise importante, altele îl adaugă, pur şi simplu: 
„spunând acestea, este scris: cel ce are urechi de auzit, să audă”, ca în 8,8 sau în 14,35. El poate 
fi interpretat şi ca un apel la atenție mărită, aşa cum este cazul în Mc 4,9. 

Această tematică este deseori tratată de Biblie, pentru că ea defineşte în- 
săşi viața aceluia care crede şi trăieşte prin Cristos. De fapt, în rândurile 


care urmează, vom arăta că tema săracului sau a cea a sărăciei biblice este 
parte integrantă din însăşi cuvântul lui Dumnezeu. 


2.1. Săracii în Israel 


În ciuda tuturor măsurilor legislative restrictive pe care Biblia le ia cu regu- 
laritate, au existat în toate generaţiile săraci în Israel. Unii au devenit săraci 
din cauze naturale, cum ar fi orfanii, văduvele sau bolnavii. Alții, dimpo- 
trivă, au devenit săraci din cauza propriilor greşeli, aşa este cazul celor trân- 
davi sau neîndemânatici. Foarte adesea, autorii biblici le reproşează celor 
bogaţi şi puternici ai zilei oprimarea şi exploatarea celor săraci. Apărarea pe 
care profetul Natan o face în Cartea a doua a lui Samuel nu reprezintă o 
situație imaginară, ci este istoria tristă şi reală a nedreptăţilor celui bogat 
asupra celui sărac, pentru motivul că el are putere (cf. 2Sam 12,1-14). Este 
o situație comparabilă cu cea din parabola lui Isus în care se vorbeşte despre 
bogatul fără milă şi Lazăr cel sărac (cf. Le 16,19-21). De fapt, parabola neo-tes- 
tamentară nu este altceva decât o reactualizare a parabolei vetero-testamen- 
tare prin care este mustrat marele rege David pentru nedreptăţile comise față 
de Urie Hetitul. 

Un alt caz — de data aceasta, profetul Amos face o declaraţie directă şi în 
termeni foarte realişti — îi are ca protagonişti pe cei bogaţi, care şi-au făcut 
averi în mod nedrept: „Ei îl vând pe cel nevinovat pe bani, iar pe cel sărac, pe 
o pereche de încălțăminte. Ei doresc să vadă țărâna pământului pe capul celor 
sărmani şi calcă în picioare dreptul celor nenorociți” (Am 2,6-7). 

În altă parte, profetul Amos se arată la fel de indignat față de cei bogați, 
care inventează fel de fel de motive față de cei săraci, care, aşa cum se ştie, 
sunt întotdeauna o pradă uşoară pentru cei ce îi exploatează, folosind, în 
cazul nostru, cântare false sau micşorând măsurile acceptate în mod tradi- 
tional: „Să micşorăm efa, să mărim siclul şi să punem în loc cântare false” 
(Am 8,5-6)*. 

Oprimarea celor sărăci este un subiect continuu înfierat de Biblie, prin ur- 
mare, îl găsim menţionat în aproape toate cărțile biblice vetero-testamentare 
(cf. Iob 20,19-23; 24,4.9.14; Ps 10,19; 37,14; Prov 30,14; Înţ 2,10; Is 3,14; 
10,2; 32,7; ler 5,28; Ez 22,29; Hab 3,14 etc.). De fapt, tema săracilor şi a celor 
fără de apărare ocupă un loc privilegiat în tot Vechiul Testament. 

Ea este prezentă şi în Noul Testament, la fiecare pagină a sa. Apostolul 
Iacob îi înfierează cu multă vehemenţă pe iudeii contemporani lui de modul 


'5 Cf. Lev 19,35-36; Dt 25,13-16; Os 12,8; Mih 6,11. 

lor părtinitor față de cei săraci. De fapt, Iacob pune în practică învăţătura 
fără compromis a lui Isus Cristos privindu-i pe cei săraci şi oprimați: „Oare 
nu i-a ales Dumnezeu pe cei săraci în ochii lumii, dar bogaţi în credință, ca 
moştenitori ai împărăției pe care el a promis-o celor care îl iubesc? Dar voi 
l-aţi disprețuit pe cel sărac! Oare nu bogaţii sunt cei care vă asupresc şi vă 
târăsc prin tribunale? Oare nu ei insultă numele cel sfânt care a fost invocat 
asupra voastră?” (Iac 2,5-7) 


2.2. Cauzele sărăciei 


În viziunea Bibliei, săracii sunt cu regularitate privilegiați de Domnul. Pe 
de altă parte, săracii sunt în mod natural victimele propriei lor neputințe din 
cauza condițiilor sociale de viață nedrepte. De aceea, cel sărac este numit de- 
seori cel nenorocit (cf. Prov 10,15), el este văzut cu ochi răi de prietenii săi 
(cf. Prov 14,20; 19,7), este, pur şi simplu, uitat de toţi (cf. Prov 9,15) şi, de 
aceea, este timid şi nici nu îndrăzneşte nici măcar să-şi ridice glasul în adu- 
nare (cf. Prov 18,23). 

În paginile Noului Testament, apostolul Iacob ia apărarea celor săraci, do- 
vedind încă o dată că numai cel sărac şi obidit, cel care intră în adunarea 
celor bogaţi, este cel care îl ascultă acum. Apostolul Iacob arătă o simpatie 
deosebită față de cei săraci, care nu sunt mai prejos cu nimic: „Căci dacă ar 
intra în adunarea voastră un om cu inel de aur, cu haine luxoase şi ar intra 
şi un sărac cu haine ponosite, iar voi v-aţi uita la cel care poartă hainele lu- 
xoase şi i-ați spune: „Luaţi loc aici”, iar celui sărac i-ați spune: „Tu stai acolo” 
sau: „Stai jos, la picioarele mele”, nu aţi judeca în mintea voastră şi nu aţi 
deveni judecători cu gânduri perverse?” (Iac 2,2-3). 


2.3. Săracii nedrepți 


Biblia nu face un secret din faptul că cei săraci sunt deseori cauza de fărâ- 
mițare a comunităţii evreieşti. De fapt, cauzele de fățărnicie creează în mod 
nedrept impresia că ei sunt cei obidiți. De aceea, este tot atât de adevărat că 
există săraci rău intenţionaţi (cf. Prov 28,3) sau săraci falşi (cf. Prov 13,7). 
Există, de asemenea, săraci nedrepți (cf. Sir 13,22) sau săraci orgolioşi (cf. Sir 
25,2), care caută mereu propriul interes. 

În paginile Noului Testament, evanghelistul Luca ne vorbeşte despre cel 
bogat şi ofranda văduvei în parabola din 21,1-4. Nu ştim ce să admirăm mai 
întâi, spiritul larg şi generos al acelei bătrâne, care adunase cu greu doi bănuți, 
sau pe cei bogaţi, care ofereau numai din prisosul lor, doar de văzul lumii dim- 
prejur. Bătrâna, despre care ne vorbeşte Mântuitorul, a pus tot ce avea la viața 
ei. lată cum este deosebit de importantă intenţia cu care dăruim ceva. Isus 
este atent şi la acest lucru, mărunt la prima vedere, dar important în eco- 
nomia mântuirii. Această bătrână este cu adevărat săracă cu duhul (Mt 5,3), 

dar este tot atât de adevărat şi faptul că această văduvă săracă a dat mai mult 
decât toţi! Este marea lecţie pe care o reținem din această parabolă minu- 
nată. 


2.4. Ultimul cuvânt îl are Isus 


Într-adevăr, Isus Cristos a avut întotdeauna un cuvânt de mângâiere şi de 
speranţă la adresa celor săraci şi neputincioşi. El le reproşa discipolilor săi, 
spunându-le: „Pe săraci îi aveți (...) întotdeauna cu voi” (cf. Mt 26,11; Mc 14,7; 
In 12,8). Isus nu spune că ei vor fi întotdeauna sau îi veți avea întotdeauna, 
ci, pur şi simplu, îi aveți întotdeauna, deci Isus vorbeşte la timpul prezent. 
Este vrednic de menţionat, de asemenea, că respectiva formulă la timpul pre- 
zent revine de trei ori în Noul Testament, la diferiți evanghelişti, ceea ce este 
un indiciu că nu avem nici o dovadă concretă ca să punem la îndoială cuvin- 
tele respective”. Isus nu face aici o omilie despre sărăcie, ci constată un fapt de 
fiecare zi, pe care îl doreşte numaidecât schimbat. De fapt, această parabolă 
face parte din materialul dedicat re-evanghelizării. A fost şi este dorința din- 
totdeauna a Mântuitorului, ca noi să vestim cuvântul său eliberator celor să- 
raci şi obidiţi, care au fost mereu în atenţia sa (cf. Mt 11,5; Lc4,18; 7,22). Adevă- 
rata bogăţie se află numai în Isus Cristos, aşa cum ne spune apostolul Paul, 
vorbind despre nemărginita bogăție a lui Cristos (cf. Ef 3,8). Numai această 
bogăţie îl face pe om să fie puternic în interiorul său şi drept înaintea lui Dum- 
nezeu, chiar şi atunci când este sărac”. 


3. Sărăcia în învăţătura catolică: Ecclesia in Europa 


Exortaţia apostolică Ecclesia in Europa poate fi considerată una dintre ul- 
timele luări de poziție ale Sfântului Părinte, din multe altele, în domeniul 
atât de spinos şi dureros al sărăciei în lume. El pune accent, în acest docu- 
ment, pe sărăcia din lume, în diferitele ei forme, care bântuie tot mai pu- 
ternic în Europa zilelor noastre. Pe de altă parte, asistăm la forme de mani- 
festare inedite ale sărăciei şi marginalizării umane, cărora omul, cu voia sau 
fără voia lui, cade victimă. Exortația apostolică este un semn din atâtea altele 
că omul şi problemele lui reale ocupă un loc important în preocupările ac- 
tualului papă loan Paul al II-lea. 


' Acest lucru ne îndreptăţeşte să credem că aceste cuvinte fac parte din ipsissima verba 
Christi, deci ne aflăm pe un teren foarte solid al tradiţiilor evanghelice. 

% „După avuţia măririi sale, să vă sprijine cu putere prin Spiritul său!”, este de părere apos- 
tolul Paul în Ef3,16. 

3.1. A sluji evanghelia speranței 


În partea a Il-a a capitolului al V-lea”, intitulat A sluji evanghelia speran tei, 
documentul papal are ca moto următoarele cuvintele: „Cunosc faptele tale, 
dragostea, credința, mărinimia şi statornicia ta” (Ap 2,19). Această parte, evi- 
dent cu caracter social, are următoarele titluri: a) Mărinimia carității; b) A 
sluji omul în societate; c) Să ne decidem pentru caritate! În acelagi context, 
sunt semnificative subtitlurile celui de al doilea capitol. Le redăm mai jos ca 
titlu informativ, pentru că ele vorbesc de la sine: a) A reda săracilor speranța; 
b) Adevărul căsătoriei şi al familiei; c) A sluji evanghelia vieții; d) A construi 
o cetate demnă de om; e) Pentru o cultură a primirii. 

Este de prisos să mai amintim că documentul papal subliniază cu deose- 
bită vigoare faptul că nu trebuie să uităm nici măcar pentru o clipă de da- 
toria noastră de a veni în ajutorul celor săraci. Aş putea spune că, pentru noi, 
astăzi, este o datorie creştină, aşa cum ne îndeamnă şi Sfântul Părinte, de a-i 
ajuta pe cei săraci şi obidiți. 


3.2. Speranţa, lucrul cel mai de preţ 


Biserica vie nutreşte o speranță mereu aprinsă în Isus Cristos, Cuvântul 
divin şi etern al lui Dumnezeu, care întotdeauna a fost şi e în sânul Tatălui! 
(cf. In 1,18). Biserica, căreia i se cere să redea săracilor speranța, are şi pu- 
terea să realizeze acest lucru, deoarece Cristos e prezent, trăieşte şi lucrează 
în ea, el este mereu acelaşi ieri, astăzi şi întotdeauna (cf. Ev 13,8). A-i primi 
şi a-i sluji astăzi pe cei săraci înseamnă a-l primi şi a-l sluji pe Cristos însuşi 
(cf. Mt 25,40). Biserica, ce reprezintă comunitatea vie a credincioşilor, trebuie 
să arate întotdeauna o dragoste preferenţială pentru cei săraci. Aceasta este 
o dimensiune necesară a condiţiei de creştin şi a serviciului făcut evangheliei 
speranţei. A-i iubi şi a le aduce mărturie că toți sunt iubiți în mod egal de Dum- 
nezeu înseamnă a recunoaşte că persoanele valorează foarte mult, oricare ar 
fi condiţiile lor economice, culturale şi sociale în care se regăsesc, ajutân- 
du-le să valorifice toate posibilităţile lor. 

Este necesar apoi să ne lăsăm interpelaţi şi noi de fenomenul şomajului, 
care în numeroase țări din Europa constituie un grav flagel social. De acest 
fenomen complex sunt legate alte probleme ale vieţii, cum ar fi, mai ales, 
aceea legată de fluxurile migratori de muncă mereu crescânde la nivel euro- 
pean. Cu alte cuvinte, cel sărac devine tot mai sărac, iar cel bogat devine tot 
mai bogat. Biserica este pusă în fața unor probleme noi şi neprevăzute. I se 


2 Voi urmări mai mult sau mai puţin textul exortaţiei apostolice, atât pentru frumuseţea 
textului în sine, cât şi pentru îndemnurile pe care exortaţia apostolică le propune spre medi- 
tare tuturor credincioşilor. 

cere, în primul rând, să amintească faptul că munca constituie un bun al 
tuturor cetățenilor, față de care întreaga societate trebuie să se implice. Pro- 
punând criteriile etice, care trebuie să conducă piața şi economia muncii în- 
tr-un respect scrupulos al centralității omului, Biserica nu va neglija nicio- 
dată dialogul creator cu politicienii, cu sindicatele şi cu lumea ce oferă de lucru. 
Acest dialog trebuie să aibă drept scop construcţia unei Europe fără fron- 
tiere, înțeleasă ca o comunitate vie de popoare şi de persoane, o comunitate 
solidară în speranța creştină, fiind subiect al legilor de piață şi preocupată 
îndeosebi de salvgardarea demnității omului şi în rapoartele sale economice 
şi sociale. 

Documentul papal se ocupă în continuare de pastorala celor bolnavi şi 
despre folosinţa nedreaptă a bunurilor pământului, atrăgând atenţia că, pe 
lângă datoria de a conserva şi a tutela natura înconjurătoare, omul trebuie 
să apere calitatea vieţii persoanelor, pregătind generaţiile viitoare la o cola- 
borare conştientă în concordanţă cu proiectul lui Isus Cristos. De aceea, se 
impune să servim evanghelia speranței, blocând prin aceasta îmbătrânirea 
şi diminuarea populaţiei, la care asistăm neputincioşi în diferite părți ale Eu- 
ropei, care a devenit de mult, încet, dar sigur, interpreta unei culturii a morții. 
Este absolut de neînchipuit ca noi, în calitatea noastră de creştini, să aderăm 
la acest proiect al disperării, al tristeţii şi al neputinței. Creştinismul ne în- 
vață că trebuie să dăm dovadă de multă speranță în viață. 


3.3. Forme noi ale sărăciei moderne 


Exortaţia apostolică propune, în partea intitulată „pentru o cultură a pri- 
mirii”, o temă deosebit de actuală pentru viața modernă a Bisericii. În primul 
rând, este fenomenul descurajant al emigrării tot mai generalizate, îndem- 
nând Biserica să primească pe orice persoană, indiferent de națiunea şi re- 
ligia ei de origine. În felul acesta, se asigură şi se încurajează o ordine econo- 
mică internaţională mai dreaptă, capabilă să promoveze o dezvoltare armo- 
nioasă a tuturor popoarelor. Pentru aceasta, este nevoie de o cultură matură 
a primirii, care, ţinând cont de demnitatea persoanei umane, insistă asupra 
faptului de a se recunoaşte fiecărui emigrat drepturile fundamentale, ca să 
nu devină victima represiunii şi a abuzurilor altora. 

Trebuie să i se ofere fiecărei persoane în parte posibilitatea de integrare 
responsabilă în țesutul social şi cultural ale diverselor națiuni mai bogate. 
De aceea, Biserica e chemată să continue serviciile sale de primire şi grija 
sa pastorală față de emigranți şi refugiați. În acest context complicat, este 
repetată obligaţia pastorală față de emigranții catolici, în special, respectân- 
du-se cultura şi tradițiile lor religioasă. În sfârşit, serviciul adus evangheliei 
cere ca Biserica, apărând cauza celor săraci şi marginalizaţi, să ceară autori- 
tăților politice ale diverselor state şi instituţiilor europene de a recunoaşte 

condițiile de refugiat sau emigrant pentru cei ce părăsesc propria patrie, con- 
strânşi s-o facă pentru diverse motive economice. Papa îşi încheie îndem- 
nurile cu o rugăciune vie a Bisericii lui Cristos, care este de o frumusețe rară 
şi cu referințe evidente la Europa de mâine: „Bucuriile şi speranțele, triste- 
tile şi angoasele europenilor de azi, mai ales față de cei sărăci şi suferinzi, 
să fie asemenea bucuriilor şi speranţelor tale, tristeţilor şi angoaselor tale, 
şi nimic din ceea ce este autentic uman să nu rămână fără ecou în inima ta!” 


4. Sărăcia în lumea de astăzi 


Sărăcia, care astăzi este atât de generalizată, răspândită în cele mai di- 
verse medii şi cunoscând forme felurite de manifestare, este imposibil să o 
desparți de viața omului. Aş spune că fiecare om este încercat din prima clipă 
a existenţei sale de sărăcie sub toate formele ei de manifestare. Este sărac ne- 
voiaşul care se luptă zi de zi cu existența, este sărac, de asemenea, şi cel care 
se gândeşte cu teroare la grija zilei de mâine, este sărac şi cel căruia îi lipseşte 
căldura sufletească a propriei familii, a prietenilor, a societății. Aici mă voi 
referi, în mod special, la sărăcia în țările balcanice şi la materialul propus spre 
reflecţie cu acest prilej de către Conferința Episcopală din sud-estul Europei, 
în cadrul tematicii: Sărăcia: o provocare pentru Biserică”. 


4.1. Câteva date generale 


Sărăcia este una dintre problemele cele mai grave ale timpului nostru. În 
timpurile moderne, sărăcia ia formele cele mai agresive, de la sărăcia mate- 
rială la cea spirituală, trecând prin cele mai brutale manifestări de expri- 
mare ale ei. Din cele 6 miliarde de oameni, câţi sunt actualmente în lume, 
2,8 trăiesc cu un minimum de doi dolari pe zi, în timp ce 1,2 miliarde de per- 
soane se află în situaţia de a cheltui nici mai mult, nici mai puțin de un dolar 
pe zi. Opt copii dintr-o sută nu ajung la vârsta de cinci ani, ei murind înainte de 
această dată. Nouă băieţi şi paisprezece fete dintr-o sută nu merg niciodată 
la şcoală, îngroşând rândurile analfabeţilor. Acestea sunt doar câteva dintre 
datele cu adevărat triste şi dezarmante, cu care lumea de azi este confruntată, 


* A fost un material oficial, intitulat Nuove sfide per i] cristianesimo, propus de Conferinţa 
Episcopală din sud-estul Europei, care s-a întrunit la Belgrad la începutul lunii februarie 2004, 
pus la dispoziţie participanţilor la această întâlnire şi din care m-am inspirat în această parte 
a intervenţiei mele. Am preferat materialele propuse cu acest prilej pentru două motive: a) mate- 
rialul respectiv a atins problema sărăciei într-o zonă care nu poate fi indiferentă țării noastre, 
în Balcani, ţinut ce are atâtea asemănări şi puncte comune cu situaţia politică de la noi; b) cau- 
zele ce au dus la această sărăcie, sub formele cele mai diverse şi mai brutale, sunt în mare măsură 
la fel, ceea ce trebuie să ne dea serios de gândit, pentru că este la mijloc o problemă de mentali- 
tate comună. 

ce dovedesc cât de ucigătoare este sărăcia. Este ucigătoare pentru mai multe 
cauze, care se manifestă astfel: 

a) corupția este un fenomen generalizat în lumea de astăzi, dar în mod cu 
totul special prezentă în țările aflate în tranziţie, devenind o problemă deo- 
sebit de actuală. Diferitele procese în tranziție, cum ar fi: sărăcia difuză, pro- 
cesul de privatizare pe jumătate şi însuşi procesul general de reconstrucție 
a societăţii pe baze noi, au dus rapid la generalizarea procesului de corupție, 
la toate nivelurile şi toate domeniile vieţii sociale şi politice, frânând o dez- 
voltare armonioasă şi firească. Corupţia favorizează o creştere forțată a nive- 
lurilor sociale, în sensul că cei sărăci devin şi mai săraci, iar cei bogaţi devin 
şi mai bogați. În plus, corupția îndepărtează posibili investitori străini şi slă- 
beşte guvernul în toate componentele sale. Sectoarele care simt cel mai mult 
corupția sunt următoarele: sănătatea, învățământul, justiția şi Poliţia. Este 
vorba despre acele sectoare ce privesc îndeaproape şi societatea românească. 

b) traficul de persoane umane: atunci când este vorba de excluderea, mar- 
ginalizarea sau vulnerabilitatea diverselor grupuri sociale, sărăcia este consi- 
derată de departe drept cauză fundamentală a acestui flagel al timpurilor 
moderne. În acelaşi timp, traficul de persoane umane este un factor care favo- 
rizează criminalitatea organizată şi negarea oricărui drept al omului, mai ales 
cel al copilului, al bătrânilor sau al femeilor. 

c) negarea drepturilor omului: sărăcia distruge toate aspectele existenței 
umane, cum ar fi cel politic, economic, social sau cultural. Influența nega- 
tivă a sărăciei se referă la alte drepturi esenţiale, cum ar fi dreptul la viață, 
la libertate, la demnitate, precum şi dreptul de a avea un nivel adaptat de 
viață, dreptul la sănătatea fizică şi mentală, dreptul la muncă etc. 

d) cultura sărăciei: societatea românească, fie ea săracă sau bogată, fie în 
tranziţie sau în dezvoltare, îşi creează propria cultură. Într-adevăr, cultura 
sărăciei este dată de răspunsul celor săraci la problemele importante ale vieții. 
Ea devine stilul de viață al lor şi se referă la planul de viață ce se transmite 
din generaţie în generaţie pentru cei săraci şi suferinzi. Cultura sărăciei tinde 
să se instaureze la noile generaţii, mai ales pentru motivul că ea are reper- 
cusiuni de neşters asupra copiilor, generația de mâine. De fapt, în felul acesta, 
se creează un adevărat cerc vicios. Copiilor le lipseşte motivaţia pentru care 
să năzuiască la ceva mult mai înalt. Acest lucru explică de ce de cultura sără- 
ciei depind chiar săracii, adică de voința, de motivațiile şi deciziile ei, dar şi 
de a se opune curentului şi de a se strădui să iasă cât mai repede din acest 
cerc vicios. Răspunderea mare cade asupra statului, a societăţii, a Caritas-ului 
sau a tot felul de ONG-uri. 

În general, prin termenul sărăcie se înțelege sărăcie materială, în care se 
află majoritatea cetățenilor. Ea se manifestă prin câştiguri lunare tot mai 
mici, deci insuficiente pentru necesităţile de fiecare zi, precum şi în imposi- 
bilitatea de a găsi soluţii de viaţă alternativă. Problema sărăciei a devenit de 

mult extrem de serioasă, mai ales în țările aflate în procesul de tranziţie, aşa 
cum reiese şi dintr-un studiu emis recent de Banca Mondială. Acest studiu 
face referință şi la datele sărăciei din țările europene în tranziție; gradul 
de sărăcie era în anul 1988 de 2%, în timp ce în 1998 a crescut în mod dra- 
matic la 21%. Gradul de sărăcie a crescut şi în țara noastră, ajungând la cote 
alarmante. Dacă luăm în considerare persoana umană ca ființă socială, este 
mult mai important să ne gândim la răspândirea aşa-numitei sărăciei spiri- 
tuale. Ce se înțelege sub conceptul de sărăcie spirituală? 

Sărăcia spirituală este de cele mai multe ori interiorizată, adică o formă de 
durată prezentându-se fie ca o urmare, fie drept cauza însăşi a sărăciei mate- 
riale. Ea se manifestă, înainte de toate, ca o renunțare forțată la necesită- 
tile secundare ale omului. De aceea, persoanele care lupă pentru supravie- 
ţuire, încetul cu încetul, dar sigur, renunţă la trebuințele spirituale, ca, de 
exemplu, dreptul la educaţie, la cultură sau la diferite manifestații etc. Dat 
fiind că asemenea trebuințe spirituale sunt în mod curent neglijate, chiar şi 
după un scurt timp, se constată o situaţie de blocaj „urmând imediat o degra- 
dare treptată a valorilor spirituale. Sărăcia spirituală nu depinde numaidecât 
de starea materială a individului, ea depinde şi îi loveşte în egală măsură şi 
pe cei avuți, ca şi pe cei săraci. Acest fapt se datorează, în primul rând, fap- 
tului că societatea contemporană, cu toate aspectele ei pozitive, influen- 
ţează enorm asupra înstrăinării persoanei umane şi duce, mai degrabă sau 
mai târziu, la o schimbare a sistemului de valori, atât pentru persoane, cât 
şi pentru grupuri sau comunităţi sociale. Aceasta este, de fapt, urmarea cea 
mai importantă a sărăciei spirituale. 

La toate acestea, ce face sau ce ar trebui să facă Biserica? Ea trebuie, în 
primul rând, să individualizeze problemele care se pun, să exprime asupra lor 
o părere critică şi, de asemenea, să acționeze în mod concret față de acest 
fenomen deosebit de periculos. Pentru Biserică va fi foarte important să pro- 
moveze valorile spirituale ale fraternităţi, ale iertării, ale reconcilierii şi ale 
dragostei reciproce. Pe aceste teme, împreună cu alți factori de răspundere 
din societatea civilă, s-ar putea organiza simpozioane, convenţii, cercetări sau 
studii educative. 

Cuvântul Domnului, care ne cheamă la deplina libertate a fiilor lui Dum- 
nezeu, continuă să ne împingă spre a fi fideli, după cuvintele evanghelistului 
Ioan 8,31-32: „Dacă rămâneţi în cuvântul meu, veţi fi cu adevărat discipolii 
mei; veți cunoaşte adevărul, vă va face liberi”*. Numai Cristos ne eliberează, 
numai dragostea sa. 


* Prin ridicarea noastră dincolo de marginile minţii fireşti, se lărgeşte hotarul libertăţii 
noastre şi este înlăturată sclavia sufletului amenințat de greşeală. Cf. E. PAscAL, Noul Testa- 
ment, Paris 1975, 357. 

În mod deosebit, rolul Bisericii în dragoste se impune în mod prioritar, el 
se răsfrânge în câmpul dezvoltări societăţii civile. Rolul Bisericii în procesul 
de educaţie rămâne indiscutabil”. Este semnificativ de subliniat faptul că să- 
răcia scade direct proporţional cu creşterea nivelului de educație, sănătate 
şi justiție. 


4.2. Educaţia copiilor, şansa pentru viitor 


Copiii şi tineretul sunt şansa noastră de mâine, de modul în care ne inte- 
resăm de viitor depinde şansa noastră în mod sigur. De aceea, nu trebuie să 
neglijăm nici un efort când este vorba de copii şi tineret, pentru că tot ceea ce 
facem este pentru noi de mare ajutor în ziua de mâine. 

Timpul tinereții însemnă o perioadă a căutărilor, a schimbărilor de tot 
felul, a rolurilor sociale bine definite şi al preluării responsabilităților ce 
revin fiecăruia. Evenimentele din perioada trecută a copilăriei au exercitat 
asupra lor o influență covârşitoare, aşa că vor rămâne urmări ce vor influența 
generaţii de acum încolo. 

Scăderea masivă a valorilor familiei, astfel, majoritatea părinţilor depun 
eforturi susținute pentru a-şi menţine familia în limitele cerute de necesi- 
tăți. Atmosfera în familii, în schimb, este îngreunată de lipsa continuă a mij- 
loacelor financiare, de tot felul de conflicte interne, de starea nesigură sau 
chiar amenințătoare la fiecare pas. Părinţii sunt stresaţi şi, ca atare, confuzi 
din cauza schimbărilor rapide şi neputincioşi să abordeze noile situaţii, pe 
care adesea le primesc ca pe un sentiment de vină. Copiii simt că propriii 
părinți sunt foarte tensionați, nu mai pot pentru că problemele se adună în- 
truna şi nu mai găsesc vreme pe care să o dedice educaţiei propriilor copii. 


4.3. Rolul Bisericii în viitor 


Se impune o nouă evanghelizare a membrilor Bisericii”, se impune din nou 
un duc in altum hotărât, adică Biserica să prindă tot mai mult conştiinţă 
de datoriile ce-i revin, punându-se în slujba lor. Voci tot mai numeroase din 
societatea românească strigă neîncetat după mai multă înțelegere, dragoste, 
credinţă şi speranță. Activitatea Bisericii Catolice în câmpul doctrinei sociale 
sau, în sensul mai restrâns al cuvântului, în câmpul sărăciei generalizate 


Persoanele sărace în România, ca, de altfel, în țările balcanice, sunt următoarele: 

— persoanele cele mai sărace sunt persoanele în etate superioară vârstei de 65 ani de viață, 
precum şi copiii în vârstă de 7 şi 14 ani; 

— şomerii; 

— persoanele ocupate în industrie. 

% Îmi amintesc cum, cu ocazia unei emisiuni Credo, cu ani în urmă, un episcop ortodox sus- 
ținea că poporul român nu are nevoie de re-evanghelizare, pentru că el, spre deosebire de alte 
popoare ale Europei, s-a născut creştin. Era teza sa. 

ar putea fi susținută de diferite proiecte ale statului, conform principiului 
subsidiarității*. Principiul subsidiarității favorizează acțiunea directă şi 
creatoare specifică geniului uman neîngrădit. Oricât de binevoitor ar fi statul 
şi oricâte eforturi ar face el, rămâne totuşi deficitar sub două aspecte. Mai 
întâi, Statul aşa-zis asistențial, ce nu dă putinţa ca individul să se manifeste 
responsabil, concentrând în mâinile sale totul, duce la irosirea unor energii 
umane importante, la creşterea exagerată a aparatului statal, dominat mai mult 
de logică birocratică decât de preocuparea de a-i sluji pe destinatari şi, implicit, 
la o creştere enormă a cheltuielilor. În al doilea rând, la acestea se adaugă şi 
faptul că adesea anumite nevoi umane cer un răspuns care să nu fie numai 
de ordin material, ci care să poată percepe cerințele omului mai profund”. 

Principiul subsidiarităţii, văzut în această perspectivă, capătă, desigur, o 
dimensiune nouă şi cu urmări practice imediate. El îl eliberează pe om, re- 
dându-i libertatea şi spiritul său căutător, de ființă vie formată din trup şi 
din suflet, adică din materie şi spirit. Tocmai de aceea, Biserica Catolică a res- 
pins întotdeauna orice formă de totalitarism, fie de stânga, fie de dreapta, fie 
politic, fie economic, fie cultural. Biserica ar deveni partenerul prin excelență 
al statului aflat într-un dialog creator cu Biserica prin intermediul unei ade- 
vărate rețele sociale la nivel naţional, regional sau local. În această plurali- 
tate de voci, Bisericii îi revine un rol de partener, care ar creşte nespus de mult 
în ceea ce priveşte instituțiile statale, cum ar fi educaţia, sănătatea, asistența 
socială. Biserica îşi pune în mod voit experiența sa bimilenară, în special în 
domeniul caritativ, care este un atribut prin excelență al Bisericii. Biserica 
este Biserică datorită carității“, de aceea, Biserica devine parte constitutivă 
a societăţii civile”. Pentru acest motiv, ea se autodefineşte ca o societate care: 


% Principiul subsidiarităţii promovează prin însăşi natura sa descentralizarea la nivel de 
acțiune şi federalismul la nivel de gândire şi structurare socială. Cu alte cuvinte, ceea ce per- 
soana umană poate realiza prin forțele şi activitatea sa proprie pentru a fi de folos celorlalți 
nu trebuie în nici un caz împiedicată. Papa Ioan Paul al II-lea definea noţiunea de subsidiari- 
tate în următorii termeni: „o societate de ordin superior nu trebuie să intervină în viața internă 
a unei societăţi de ordin inferior, privând-o de competențele ei, ci trebuie, mai degrabă, să o 
susțină la nevoie şi să o ajute să-şi coordoneze acțiunea cu acţiunea altor elemente ce compun 
societatea, în vederea binelui comun”, Centesimus Annus, 48. 

21 Cf. CA 48. 

% În Scrisoarea a treia a sfântului loan ne este prezentată această idee fundamentală a creşti- 
nismului: 1In 3,17; 4,7.12.20-21; 5,1 etc. Modelul acestei dragoste este Cristos însuşi pentru 
om: În 13,34ş.u.; 15,12ş.u.; este semnul unirii noastre cu Dumnezeu: 1In 2,10-11; 3,10.14; 4,7. 

? Posibilii parteneri ai Bisericii în câmpul social ar putea fi: 

— experţii cu orientare umanitară; 

-instituțiile adecvate ale statului, fie la nivel central, fie local, mai ales în câmpul învăţă- 
mântului, al sănătăţii şi a culturii; 

- donatorii, în primul rând organizaţiile internaționale umanitare; 

- anumite persoane calificate în acest scop. 

a) este în continuă schimbare; b) îşi defineşte doctrina ei socială; c) defineşte 
cu claritate propriul rol în activitățile umanitare; d) ajută ca resursele să 
ajungă acolo unde trebuie, adică identifică cauzele adevăratei sărăcii. 

Mai mult, Biserica viitorului trebuie să fie angajată mereu în apărarea sta- 
tutului social şi economic al propriilor credincioşi, pentru a nu li se da posi- 
bilitatea de a-şi abandona pământul natal şi a migra spre necunoscut, aşa 
cum s-a întâmplat de atâtea ori în istorie şi de care sunt legate amintiri dintre 
cele mai dureroase. De semnalat grupele vulnerabile ale societății în tran- 
ziție: a) bătrânii şi personale bolnave; b) şomerii; c) copiii şi tinerii; d) săracii; 
e) familiile numeroase. 

Cu alte cuvinte, secolul care a început deja va fi cu siguranță un secol social, 
în care Biserica va avea de spus un cuvânt foarte important. Se poate afirma 
că, potrivit învățăturilor sale vetero şi neo-testamentare, Bisericii, pe baza 
principiului subsidiarității, îi revine un rol crescând în societate. Mulţi pri- 
vesc deja de pe acum la noi cu multe speranțe. Suntem noi pregătiți pentru 
aceasta? 


